P. Minárik, poslanec: (2003-05-20):
V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej právnej úpravy, a to najmä regulácia podmienok pre tovar o obchodných reťazcoch, zamedzenie, zneužívanie ich ekonomickej sily, tak ako to definuje tento návrh zákona, a priestorová regulácia zriaďovania prevádzkarní obchodných reťazcov. Všeobecná časť dôvodovej správy obsahuje odôvodnenie hlavných princípov navrhovanej právnej úpravy, zhodnotenie súladu s Ústavou Slovenskej republiky, zhodnotenie súladu s medzinárodnými zmluvami, dopad zákona na rozpočet Slovenskej republiky, podnikateľské prostredie a životné prostredie. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu zákona nie je upravená. Návrh zákona nepatrí medzi prioritné oblasti aproximácie práva obsiahnuté v Európskej dohode o pridružení. Vážené kolegyne, kolegovia, vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 rokovacieho poriadku na tom, že po rozprave  odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady č. 220 z 5. mája 2003 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali ústavnoprávny výbor, Výbor Národnej rady pre financie, rozpočet a menu, výbor pre hospodárstvo, privatizáciu a podnikanie, výbor pre pôdohospodárstvo a Výbor Národnej rady Slovenskej republiky pre verejnú správu. Za gestorský výbor navrhujem Výbor Národnej rady Slovenskej republiky pre hospodárstvo, privatizáciu a podnikanie. Odporúčam, aby predmetný návrh prerokovali výbory v lehote do 30 dní a gestorský výbor do 31 dní. Pán predsedajúci, skončil som, otvorte rozpravu. P. Rusko, podpredseda NR SR: Ďakujem pekne, pán spravodajca. Otváram všeobecnú rozpravu. Konštatujem, že písomne sa do rozpravy prihlásil pán poslanec Ďaďo. Otváram možnosť prihlásiť sa do rozpravy ústne, resp. prostredníctvom hlasovacieho zariadenia. Ďakujem. Končím možnosť prihlásiť sa ústne do rozpravy. Nech sa páči, pán poslanec Ďaďo, máte slovo. V. Ďaďo, poslanec: Vážený pán podpredseda, kolegyne a kolegovia, v mene poslaneckého klubu KSS, konštatujem plné opodstatnenie návrhu zákona o obchodných reťazcoch, tak ako je predložený na rokovanie Národnej rady Slovenskej republiky, a to predovšetkým z toho hľadiska, že prijatie takéhoto zákona môže vniesť poriadok do rovnosti podmienok pre jednotlivých podnikateľov bez zvýhodnenia niektorého podnikateľského subjektu, a tým i následnej nepriamej likvidácie domácich podnikateľov vo výrobnej i obchodnej sfére. Pán kolega Robert Fico vo svojom návrhu podrobne všeobecne charakterizoval podmienky, príčiny, dôvody, prečo tento návrh zákona je predložený Národnej rade. Ja by som chcel svoje konštatovanie oprieť o skutočné fakty, fakty bez politikárčenia, bez sympatie k tej či onej strane. Poznamenávam, že tak konám v plnom vedomí toho, že až do poslaneckého mandátu som tento problém mal na stole dennodenne a stretával som sa s ním pravidelne. Ovplyvňovalo to moje riadiace procesy, riadiace predstavy. A celý tento systém mal negatívny dopad do zamestnanosti nielen v našom regióne, ale, som presvedčený o tom, i v iných regiónoch Slovenskej republiky. Budem konkrétny, aby sme pochopili, o čo ide. Do septembra roku 2002 som pracoval v jednom pivovare na Slovensku ako riaditeľ a konateľ spoločnosti, v ďalšom ako obchodný námestník. A viete, aká bola skutočnosť toho zákona, ktorý platil, resp. tej voľnosti, ktorá platila pre obchodné reťazce? Jednoducho taká, že dochádzalo k likvidácii a skutočne k nerovným podmienkam pre podnikateľov slovenských, k obohacovaniu sa a k rôznym iným veciam, ktoré nemajú nič s voľnou súťažou, s konkurenciou spoločné. Pokúsim sa vám tento problém priblížiť, ako to asi v skutočnosti vypadalo. Ak jeden z našich kolegov niekedy sprivatizoval takýto podnik, tak si zobral úver 18 %, ten musel splácať. Ak ho splácal, ten 18-percentný úrok, aj s úverom, tak mal problém, aby ho splatil. Ja som tie peniaze dával do banky, tak viem, ako to bolo, ale tu prišla ešte zahraničná súťaž. Čiže bol problém vôbec zvýšiť mzdy. Ak sa nesplácal úver, tak došlo k tej situácii, že bolo potrebné navýšiť úrok za nesplácanie. A došiel až na výšku 23 %. Teraz porovnajte, či tento podnikateľ slovenský mal rovnosť s inými podnikmi, ktoré úver, samozrejme, nesplácali. Ale ak došla situácia, tiež na slovenský trh vstúpili obchodné reťazce, tak tá situácia bola asi následovná. Ja budem hovoriť len nie presné čísla, ale čísla, ktoré zodpovedajú asi danej skutočnosti. Pán poslanec Fico spomenul výrobné náklady, ja hovorím o tlaku pod výrobné náklady, bol tlak až pod výrobné náklady (úžerníctvo). Až výrobok mal 7 korún výrobné náklady, asi niekto dal naň maržu 10 %, čo bolo 7,70, a s tou cenou prišiel do obchodného reťazca, tak jednoducho ten obchodný reťazec povedal, 45 % ide dole, lebo 15 % je na sklad a 30 % je na obchod. To bola podmienka. Ak chcete, aby ste sa uplatnili, tak sú tu ďalšie, a to konkrétne veci, o ktorých teraz budem hovoriť, ako to je. Musíte zabezpečiť listingové záležitosti čiže zabezpečenie jedného z týchto výrobkov v hodnote 20 000 až 40 000 korún. Ak máte 5 takých výrobkov, tak si počítajte, je to 200 000 korún len za zalistovanie výrobku, aby ste ho mohli v tomto reťazci začať predávať. Druhá vec, ktorá je, je, že ak chcete regál, kde bude váš tovar vystavený, musíte si ho zaplatiť. A to je hodnota 5 000 korún, to hovorím fakty. Ďalšia vec je, že ak chcete paletizačné miesto, na ktorom budú vaše výrobky postavené, tak musíte zaplatiť 10 000 korún. Ďalšia skutočnosť je, že váš podnik bude ponúkať a musí ponúkať akcie v letákoch. Za 1 leták sa platí 20 000 až 40 000 korún, minimálna suma. Počítajte, že ak na takom letáku je priemerne 100 slovenských výrobkov, koľko to je za jeden leták. To sú veci, ktoré už predtým, ako vôbec došlo k predaju výrobkov, si obchodný reťazec dokázal pre svoje podmienky získať. Sú tu ale aj ďalšie veci, ktoré súvisia s marketingom a s vecami, ktoré sa týkajú reklamy. Samozrejme, v takom obchodnom reťazci je povinnosť toho, aby výrobca mal tam, kde má výrobky, aj vystavenú svoju reklamnú tabuľu, 100 000, vážení, to je minimálna suma za vystavenie takejto reklamnej tabule. A to sa opakovalo rok čo rok. Čiže rok čo rok tieto peniažky prichádzali takto reťazcom do vrecka. Ja nemám výhrady voči tomu, že tu vstúpil absolútne nie zahraničný kapitál ani voči obchodným reťazcom, ale ide o to, aby tie podmienky boli rovnaké pre nášho slovenského výrobcu, ako sú aj pre tých, ktorí postavili alebo resp. reprezentujú tieto reťazce. A tie podmienky rozhodne nie sú rovnaké, pretože potom dochádza aj k ďalšej situácii, ktorá je veľmi zložitá. Sú to takisto veci, ktoré sa týkajú rôznych pokút za dodávky, presných hodín a času, a tým by som vás zdržiaval, hodín, myslím, dodávok tovaru. Ale čo je podstatné, to je, že týmto spôsobom nielen domáci výrobcovia, tak ako sa to stalo a je to skutočnosťou, niektorí museli zavrieť svoje podniky, čo je podstatné a čo dnes konštatujeme, to je sociálna situácia, že neboli schopní na základe týchto podmienok zvýšiť mzdy svojich zamestnancov, v žiadnom prípade to nešlo, pretože horko-ťažko bolo podniky udržať, aby vôbec existovali, no a dochádzalo i k prepúšťaniu zamestnancov. A to je všetko vplyv obchodných reťazcov negatívny na časť slovenskej podnikateľskej sféry. Druhá vec, čo sa týkala výrobcov, o tej som už hovoril, ale druhá vec je aj vec samotných drobných, malých podnikateľov v obchodnej sieti. Samozrejme, tieto podmienky dosiahnuť nemohli a tým pádom dochádzalo k ďalšej reťazovej reakcii, krachu ďalších podnikov drobných podnikateľov. V závere chcem preto konštatovať asi toľko, podstatná je táto skutočnosť, že ten stav, ktorý je dnes, tú legislatívnu dieru využíval v reťazcoch a návrh zákona, ktorý tu je, by mal zabrániť tomu, aby sa v budúcnosti dokázali zneužívať takéto praktiky. Nejde tu skutočne o to, aby sa posilnili len slovenské výrobky na trhu, ide tu o rovné podmienky, o rovné ekonomické podmienky, o rovné podmienky v súťažení a o to nám asi ide všetkým teraz bez rozdielu toho, koho tu reprezentujeme, pretože ak teda chceme realizovať našu hospodársku politiku úspešnejšie, tak aby mohla realizovať aj sociálne požiadavky, tak k tomuto musíme prispieť. V mene poslaneckého klubu KSS teda konštatujem, že bude mať tento návrh plnú podporu pri postúpení do druhého čítania i schválení, a verím tak, že, ako sme tu, poslanci, tento návrh zákona v jeho definitívnej podobe schválime. Ďakujem. (Potlesk.) P. Rusko, podpredseda NR SR: Ďakujem pekne pánovi poslancovi Ďaďovi. Do rozpravy je prihlásený pán poslanec Husár a aby sme presne dodržali rokovací poriadok, ešte raz sa pýtam, či sa niekto ešte chce prihlásiť ústne do rozpravy. Pokiaľ tak nie je, končím definitívne možnosť prihlásiť sa ústne do rozpravy. Nech sa páči, pán poslanec, máte slovo. S. Husár, poslanec: Vážený pán podpredseda, vážené kolegyne, kolegovia,  ja vás úvodom chcem predovšetkým poprosiť o jednu láskavosť pre aj tento štát, ale aj pre jeho podnikateľov, aby sme sa aspoň porozprávali o tejto problematike, a to seriózne. A nie je to možné inak ako v druhom čítaní. Ja osobne dosť dobre viem, o čom rozpravám, pretože patrím k zakladateľom jediného slovenského obchodného reťazca, dnešného COOP-u. Je problém pre mňa rozprávať, pretože aj moji priatelia a spoluzakladatelia mi dnes hovoria: „Neblbni, však ak nám zoberiete toto, pozajtra skončíme.“ A poviem o chvíľu prečo. V tejto oblasti je problém Slovenska totižto úplne iný ako problém krajín západnej Európy. Je pravdou, že v Nemecku pôsobí anglické Tesco, belgická Delvita, francúzsky Carrefoure a neviem kto ešte, ale je nespornou a základnou pravdou, že v Nemecku pôsobí popri nich predovšetkým 5 silných domácich národných reťazcov. A v tom je Slovensko a všetky postkomunistické krajiny vo vzťahu k obchodným reťazcom neporovnateľné, neporovnateľné, pokiaľ chceme porovnávať potrebu regulácie, pokiaľ chceme hovoriť o ochrane národných a štátnych záujmov, s krajinami západnej Európy. Toto je, myslím, prvotné východisko, z ktorého by sme mali pri tejto debate vychádzať. Druhá skutočnosť je, spomínal ju aj kolega Fico, že ja osobne budem podporovať aj podporujem prerokovanie tohto návrhu zákona a jeho prijatie už len preto, že sa tu dostal pre absolútnu bezmocnosť, až bezradnosť našich producentov v závere zmyslu svojej práce, teda predaja vlastného produktu a pretože na rozdiel od tých, o ktorých tu tak často a radi hovoríme, sú to poväčšine chlapi, ktorí neplačú ani nenariekajú, ani sa nedožadujú nášho súcitu, ale žiadajú nás, aby sme konali. Ja som si niekoľkokrát a podrobne prečítal to, čo sa považuje za konanie, jednoducho povedané, nedovolené podľa návrhu tohto zákona, teda zneužívanie ekonomickej sily. A keď si to prečítate pozorne, tak musíte prísť spolu so mnou k jednému jedinému záveru, že viac ako polovica týchto nedovolených konaní alebo zneužívanie ekonomickej sily je vlastne prekrývanie svojich vlastných normálnych logických a prirodzených nákladov peniazmi iných. Veď toto remeslo, lacno kúpiť a draho predať, patrí k jedným z najstarších na svete a patrí aj k najvýnosnejším remeslám na svete. A všetka česť tým, ktorí vedia dobrý tovar lacno kúpiť a draho predať. Ale v minulosti ten podomový obchodník či putujúci bol vždy vystavený nebezpečenstvu, že ho po ceste niekto ozbíja a pripraví o tovar. Dnes je situácia opačná. Dnes v kľude, v bezpečí vďaka našej nečinnosti môže sedieť doma a zbíjať on. Nehovorím vám nič nové, pretože sa pohybujete v obchodných reťazcoch a vidíte, že cez ne sa prelievajú milióny a miliardy korún v tomto štáte, že v samotnej Bratislave 5- či 6-tisícové nákupy potravinárskeho tovaru, spotrebného tovaru nie sú žiadnou výnimkou ani zvláštnosťou. Vážené kolegyne a kolegovia, ale teraz, či sa naši priatelia z Tesca a iných obchodných reťazcov na mňa nahnevajú alebo nie, musím povedať, že máme právo a dokonca povinnosť do tohto systému zasiahnuť, pretože nielen to, že sme im poskytli v rámci nových pravidiel hry náš trh, je ich obrovskou výhodou a prednosťou. Druhou a nie menej závažnou skutočnosťou je, že cez náš trh, cez trhy podobných štátov, ako je dnes Slovensko, si obchodné reťazce riešia mnohé a mnohé ekonomické problémy, s ktorými v minulosti na domácich trhoch, na západoeurópskych trhoch mali obrovské problémy. A tu aj aktívnejší vstup obchodnej inšpekcie je už dávno omeškaným aktom a ukazuje sa ako nevyhnutý, pretože viete to aj vy veľmi dobre, keď si hociktorý z týchto obchodných reťazcov prezriete, ktorý ponúka celú škálu spotrebného tovaru, že v podstate ide o tovar, ktorý z krajiny pôvodu, ktorý z inej západoeurópskej krajiny jednoducho bol nahádzaný do kontajnerov a prevezený na Slovensko, do Čiech, do Poľska alebo kdekoľvek inde, kde sa teraz tieto obchodné reťazce udomácnili, že často ide o tovar morálne opotrebovaný, technicky zastaraný, ktorý sa ponúka za tzv. výhodné ceny našim občanom a, pochopiteľne, že to má aj u občanov, čomu sa niet čo čudovať v našej ekonomickej a sociálnej situácii, adekvátnu a v mnohých prípadoch priaznivú odozvu. Najpodstatnejšie, čo z toho celého pre mňa však ostane, je skutočnosť, že v rámci vzťahov dodávateľ – odberateľ všetky základné slušné a etické pravidlá vzájomného vzťahu sa týmto voľným vývojom, ktorý sme ponechali vo vzťahu výrobca – obchodné reťazce, už vytratili a neexistujú, a hovorím to ako človek informovaný, že okrem všetkého, čo je tu uvedené, vážení priatelia, tu ešte pribúdajú ďalší, ešte tu pribúda nejaký zodpovedný referent alebo iná funkcia v obchodnom reťazci, ktorá musí vypracovať odporúčanie na to, aby vôbec bol ponúkaný druh tovaru zaradený do obchodného reťazca. A okrem všetkých regúl, ktoré obchodné reťazce vymysleli, ešte títo páni naviac natŕčajú ruku a žiadajú prvé všimné na povzbudenie svojej odbornosti a kladného posudku. Ja som sa dnes dopoludnia, a naozaj to nehovorím účelovo, práve rozprával s ľuďmi, ktorí rozmýšľajú dnes tvrdo, čo majú urobiť, či majú nakŕmiť ovečky, a to na čom hospodária, poslednýkrát nejakým veľmi účinným pokrmom, aby dlho netrpeli, a či majú zavesiť podnikanie na klinec a seba takisto alebo či ešte majú šancu sa dočkať nejakej pomoci. A dôvod takéhoto ich zúfalého rozmýšľania bol jeden jediný, že natrafili práve na takýchto ľudí, na takýchto obchodných partnerov, ktorí voči nim nemorálne a surovo dnes svoje monopolné postavenie na našom trhu zneužívajú. Nechcem zdržiavať, a preto ešte raz chcem poprosiť, pretože možno i ja osobne budem mať niektoré pozmeňujúce návrhy, pokiaľ by sa návrh dostal do druhého čítania, pretože tiež nie so všetkým a do písmena súhlasím, naozaj práve pre ten vývoj, ktorý Slovensko očakáva, pretože sa chceme dožiť aj trošku lepších časov nielen pre slovenských výrobcov, ale aj slovenských sprostredkovateľov, možno aj pre budúci slovenský textilný či obuvnícky reťazec alebo iné reťazce v oblasti spotrebného tovaru, aby ste boli takí plní porozumenia a láskaví a posunuli tento návrh do druhého čítania. Ďakujem. (Potlesk.) P. Rusko, podpredseda NR SR: Ďakujem pánovi poslancovi. S faktickou poznámkou sa hlási najskôr pán poslanec Karlin. Nech sa páči. G. Karlin, poslanec: Ďakujem za udelené slovo. Ja by som trošku z iného aspektu chcel priblížiť túto tému. Vlani som o nej diskutoval a nedopadlo to najlepšie, hlavne reakcia istých zainteresovaných išla priamo až do vyhrážok. Mrzí ma, že pán Fico to nekonzultoval aj s koaličnými a že dosť ľudí súhlasí s týmto. Ale mne to pripadá ako vytĺkanie politického kapitálu. Ale teraz je to úplne iné niečo, verte mi, chcem vás požiadať o doplnenie vecí spoločne, tak ako pán kolega Husár povedal, je ohrozená slovenská výroba, slovenskí producenti. A chcem vás upozorniť v EÚ sa preferujú regionálne špeciality, regionálni výrobcovia. Chcem sa vás spýtať, pri tomto dnešnom stave ani jeden nemá šancu dostať sa a zaplatiť registračný poplatok za 1 komoditu. Výška pri niektorých komoditách za 1 výrobok dosahuje až 60 000 korún. Ktorý regionálny výrobca to dokáže zaplatiť? Tak bol by som rád, keby aj koaliční dávali pozor, lebo tu my to podporíme jednoznačne, a aby sa vyprecizovalo to. Škoda, že pán prezident to vrátil vlani. Ale majte na zreteli, že slovenskí výrobcovia sa nedokázali za 10 rokov vyprofilovať do takej sily, ako títo zahraniční, ktorí sem prišli na hotovú pôdu. Bolo dosť málo času na to, aby tu vytvorili sa regionálne silné odbytové združenia. Takže pomôžme im v tomto. Ďakujem vám za pozornosť. (Potlesk.) P. Rusko, podpredseda NR SR: Ďakujem pekne, pán poslanec. Nech sa páči, pani poslankyňa Bollová. D. Bollová, poslankyňa: Ďakujem pekne za slovo, pán podpredseda. Chcela by som oznámiť všetkým kolegyniam a kolegom iste nie novinu, ale jednu konkrétnu skutočnosť. Tieto obchodné reťazce sú natoľko finančne silné, že vzniká často i podozrenie z korumpovania i štátnych, i regionálnych pracovníkov, úradníkov. Stalo sa totiž, že v Myjave, kde je Múzeum Slovenských národných rád a kde okolo neho je vyhlásené pamiatkové územie, časť tohto územia bez súhlasu Slovenského pamiatkového ústavu bola odpredaná na výstavbu Billy a už sa tam robia prieskumné vrty pod základy. Ak by nebolo týchto dier a nedostatkov v legislatíve, bolo by možné tejto skutočnosti zabrániť. Samozrejme, naši poslanci, ako už bolo povedané, návrh predkladateľov podporia. Ďakujem. P. Rusko, podpredseda NR SR: Ďakujem pekne, pani poslankyňa. Faktické poznámky ďalšie nie sú. Vyhlasujem rozpravu o tomto bode programu za skončenú. Pýtam sa pána navrhovateľa a pána spravodajcu, či chcú vystúpiť. Nechcú, dobre. Pristúpime k hlasovaniu. Nech sa páči, pán poslanec Minárik, najskôr budeme hlasovať o návrhu podanom podľa ustanovenia § 73 ods. 3 zákona o rokovacom poriadku. Nech sa páči, pán poslanec, prosím vás, aby ste návrh uviedli.